EL Επίσημη Εφημερίδα της Ευρωπαϊκής Ένωσης C 332/3

Ανακοίνωση της γαλλικής κυβέρνησης σύμφωνα με την οδηγία 94/22/ΕΚ του Ευρωπαϊκού Κοινοβουλίου και του Συμβουλίου, της 30ής Μαΐου 1994, για τους όρους χορήγησης και χρήσης των αδειών αναζήτησης, εξερεύνησης και παραγωγής υδρογονανθράκων (1)

(Γνωστοποίηση σχετικά με αίτηση εκχώρησης ορυχείων υγρών ή αέριων υδρογονανθράκων, αποκαλούμενη «concession de Muehlweg»)

(Κείμενο που παρουσιάζει ενδιαφέρον για τον ΕΟΧ)

(2006/C 332/03)

Με αίτηση της 15ης Μαΐου 2006, η εταιρεία Oelweg, με έδρα 6 rue du 19 mars, F-67630 Scheibenhard (Γαλλία), υπέβαλε αίτηση εκχώρησης ορυχείων υγρών ή αερίων υδρογονανθράκων εικοσιπενταετούς διάρκειας, αποκαλούμενης «concession de Muelhweg», σε έκταση περίπου 5,3 km2, που καλύπτει μέρος του διοικητικού διαμερίσματος Bas-Rhin.

Η εκχώρηση αφορά έκταση που οριοθετείται από τόξα μεσημβρινών και παραλλήλων τεμνομένων στα σημεία των οποίων οι γεωγραφικές συντεταγμένες εμφαίνονται στον πίνακα που ακολουθεί. Ως βάση λαμβάνεται ο μεσημβρινός που διέρχεται από το Παρίσι.

Σημείο Γεωγραφικό μήκος Γεωγραφικό πλάτος A 6,40° Α 54,40° Β B 6,36° Α 54,40° Β C 6,36° Α 54,38° Β D 6,40° Α 54,38° Β

Υποβολή αιτήσεων και κριτήρια χορήγησης των δικαιωμάτων

Ο υποβάλλων την αρχική αίτηση και οι υποβάλλοντες ανταγωνιστικές αιτήσεις πρέπει να πληρούν τις προϋποθέσεις που ορίζονται στα άρθρα 3 και 4 του διατάγματος 95-427 της 19ης Απριλίου 1995 περί εξορυκτικών δικαιωμάτων, όπως τροποποιήθηκε (Επίσημη Εφημερίδα της Γαλλικής Δημοκρατίας της 22ας Απριλίου 1995), το οποίο διατηρήθηκε σε ισχύ με το άρθρο 63 του διατάγματος 2006-648 της 2ας Ιουνίου 2006, περί εξορυκτικών δικαιωμάτων και δικαιωμάτων αποθήκευσης υπογείως.

Οι ενδιαφερόμενες εταιρείες μπορούν να υποβάλουν ανταγωνιστικές αιτήσεις εντός προθεσμίας 90 ημερών από την ημερομηνία δημοσίευσης της παρούσας γνωστοποίησης, σύμφωνα με τις διαδικασίες που περιγράφεται συνοπτικά στην «Ανακοίνωση σχετικά με την απόκτηση δικαιωμάτων εκμετάλλευσης υδρογονανθράκων στη Γαλλία», η οποία δημοσιεύθηκε στην Επίσημη Εφημερίδα των Ευρωπαϊκών Κοινοτήτων C 374 της 30ής Δεκεμβρίου 1994, σ. 11, και καθορίζονται με το διάταγμα 95-427 της 19ης Απριλίου 1995 περί εξορυκτικών δικαιωμάτων, όπως τροποποιήθηκε. Οι ανταγωνιστικές αιτήσεις πρέπει να απευθύνονται στον αρμόδιο για τα ορυχεία υπουργό, στην κατωτέρω αναφερόμενη διεύθυνση.

Οι αποφάσεις σχετικά με την αρχική αίτηση και τις ανταγωνιστικές αιτήσεις εφαρμόζουν τα κριτήρια χορήγησης εξορυκτικών δικαιωμάτων που ορίζονται στο άρθρο 5 του προαναφερόμενου διατάγματος και θα ληφθούν εντός τριών ετών από την ημερομηνία παραλαβής από τις γαλλικές αρχές της αρχικής αίτησης, δηλαδή έως τις 16 Μαΐου 2009.

Προϋποθέσεις και απαιτήσεις σχετικά με την άσκηση και την παύση της δραστηριότητας

Ο υποβάλλων την αρχική αίτηση και οι υποβάλλοντες ανταγωνιστικές αιτήσεις καλούνται να ανατρέξουν στα άρθρα 79 και 79.1 του κώδικα ορυχείων (code minier) και στο διάταγμα 95-696 της 9 Μαΐου 1995 όπως τροποποιήθηκε, περί έναρξης εξορυκτικών δραστηριοτήτων και περί αστυνομίας ορυχείων (Επίσημη Εφημερίδα της Γαλλικής Δημοκρατίας της 11 Μαΐου 1995).

Για περισσότερες πληροφορίες, οι ενδιαφερόμενοι μπορούν να απευθύνονται στην ακόλουθη διεύθυνση: Ministère de l'économie, des finances et de l'industrie (direction générale de l'énergie et des matières premières, direction des ressources énergétiques et minérales, bureau de la législation minière), 61, boulevard Vincent Auriol, Télédoc 133, F-75703 Paris Cedex 13 [τηλ.: (33) 144 97 23 02, φαξ (33) 144 97 05 70].

Οι κανονιστικές και νομοθετικές διατάξεις που αναφέρονται ανωτέρω διατίθενται στο δικτυακό τόπο

http://www.legifrance.gouv.fr

(1) ΕΕ L 164 της 30.6.1994.